अनुज से रिश्ता टूटने के बाद रीतिका को शंख मिला, लेकिन वो रिश्ते में बंधने को तैयार नहीं
“इस खूबसूरत दोस्ती को शादी के बंधन में जकड़ कर मैं खोना नहीं चाहता। जानता हूं तुम मुझसे प्यार करने लगी हो। मैं भी तुमसे प्यार करता हूं, लेकिन एक दोस्त की तरह।’’
सुबह से तीन फोन आ चुके थे। उसने कहा कि वह शाम को बात करेगी। हालांकि साइट पर साफ लिखा हुआ है कि शाम सात बजे के बाद संपर्क करें। जब से पापा ने मैट्रिमोनियल साइट पर उसका प्रोफाइल अपलोड किया है, लगातार फोन आते रहते हैं। उसने ही अपना फोन नंबर देने को कहा था। वह नहीं चाहती थी कि पापा या मां उसकी शादी को लेकर फिर से परेशान हों। पहले भी तो उन्होंने ही तय की उसकी शादी, लेकिन वह रह नहीं पाई अनुज के साथ। इसलिए पिछले दो सालों से लगातार वे उस पर दुबारा शादी करने का दबाव डाल रहे हैं।
शाम को आठ बजा फिर फोन आया। “रीतिका व्यास, आपका प्रोफाइल देखा। मेरा नाम शंख चतुर्वेदी है। सॉफ्टवेयर इंजीनियर हूं, तलाक हो चुका है। मेरे परिवार में मेरी बहन के सिवाय और कोई नहीं है। वह चाहती है कि मैं घर बसाकर सैटल हो जाऊं। वैसे मैं खुद को अभी भी सैटल मानता हूं। पता नहीं शादी का सैटल हो जाने के साथ क्या ताल्लुक है।”
बिना किसी भूमिका के साफ शब्दों में शंख ने सब बता दिया।
उसकी ईमानदारी छू गई रीतिका को।
“आपने मेरे बारे में सब जान ही लिया होगा प्रोफाइल पढ़कर। आपकी इस बात से मैं भी सहमत हूं। मुझे लगता है चाहे मां-बाप हों या बहन-भाई, सभी चाहते हैं कि जो बीत गया उसे भुलाकर हम आगे बढ़ें और इसके लिए शादी को प्राथमिकता मानते हैं।”
“हा-हा-हा,” जोर से हंसा शंख।
“दिलचस्प बातें करती हैं आप। विचार मिलते हैं हमारे। अगर इसे मेरी जल्दबाजी न समझें तो क्या हम मिल सकते हैं? बहन से कुछ तो कहना होगा मुझे।” उसकी फिर से हंसी गूंजी।
रीतिका ने सोचा कोई इतना सहज भी हो सकता है। इससे मिला जा सकता है।
कामदेव का रूप नहीं था शंख का, लेकिन स्मार्ट था। एक प्रोफेशनल टच उसके पहनावे से झलक रहा था। उसकी दिक्कत यह है कि वह सज-धज कर नहीं रह सकती। बिल्कुल साधारण ढंग से तैयार होती है, हल्के रंग पहनती है और मेकअप तो बिल्कुल नहीं लगाती। रंग उसका सांवला है। लेकिन बचपन से सुनती आई है कि उसके नैन-नक्श लड़कों को बेकाबू करने के लिए काफी हैं। हालांकि अनुज ने कभी उसकी प्रशंसा नहीं की।
उस मुलाकात में न शंख ने पूछा कि तलाक क्यों हुआ और न ही रीतिका ने। दोनों को जरूरत ही नहीं महसूस हुई। जबकि जबसे उसका तलाक हुआ है लोगों को वह जवाब देते-देते परेशान हो गई है जो खोद-खोद कर उससे जानना चाहते हैं कि आखिर इतने पैसेवाले लड़के को उसने छोड़ क्यों दिया।
उसके बाद से रोज ही उनकी फोन पर बात होने लगी। बातें कॉलेज के किस्सों की होतीं, प्रोफेशन से जुड़ी होतीं या फिर फिल्मों पर चर्चा होने लगती। शंख को खाने बनाने का शौक था और रीतिका के लिए नई-नई डिश बनाना स्ट्रेस बस्टर था, इसलिए एक-दूसरे के साथ वे रेसिपी शेयर करते और कभी-कभी एक-दूसरे को अपनी बनाई चीजें खिलाते भी।
बस इससे ज्यादा और कुछ बातें या कहें तय करने की उन्हें जरूरत महसूस नहीं हुई। मां-पापा रोज पूछते कि बात कितनी आगे बढ़ी, तो रीतिका कहती, “बढ़ जाएगी बात भी। परेशान न हों। जान तो लें एक-दूसरे को।”
शंख भी उसे हंसता हुआ बताता, “मैंने दीदी से कह दिया है कि रीतिका के साथ मेरी ट्यूनिंग मिल गई है। लेकिन अभी आगे क्या करना है, इस पर हमने बात ही नहीं की। इस तरह कुछ दिन तो वह शांत होकर बैठ जाएंगी।”
‘‘वैसे आप बहुत सुंदर है और सुपर इंटेलिजेंट भी!’’ रीतिका जो 36 वर्ष की हो चुकी थी और एक शादी में धोखा खा चुकी थी, यह सुनकर शरमा गई।
‘‘वैसे मेरी पहली शादी के बारे में तुम जानना चाहो तो बेहिचक पूछ सकती हो। मैं तुमसे मिल रहा हूं, लेकिन क्यों नहीं जानता। एक दोस्त समझने लगा हूं तुमको। देखो न, आप से तुम पर आ गया हूं। यह कह सकता हूं, कमिटमेंट नहीं कर सकता कि शादी करूंगा। हालांकि मैंने दीदी से कह दिया है कि और लड़कियां न देखें। बट एक्सपेक्ट मत करना कुछ। पहली शादी की कड़वाहट अभी मन से गई नहीं है।’’
इतनी स्पष्टता से कहना, रीतिका ने उसकी आंखों में झांका। उसे अच्छा लगने लगा था शंख।
‘‘नहीं, कुछ नहीं पूछना। तुम चाहो तो मुझसे पूछ सकते हो। अनुज को मैंने क्यों छोड़ा, यह सवाल मन में आता होगा?’’
‘‘जरूर उसमें ही कोई कमी होगी। तुम तो एकदम परफेक्ट हो।’’
सिहर उठी थी रीतिका यह सुनकर। प्यार होने लगा है क्या उसे शंख से!
उसकी नीरस, अकेली जिंदगी में शंख की वजह से रस घुलने लगा। खाना और अधिक स्वादिष्ट बनाने लगी वह। उसके फोन का इंतजार रहता। उसके मैसेज बार-बार पढ़ती। वह मिलता तो उसके चेहरे पर चमचमाती मुस्कान थिरक उठती। उसके साथ वह खुद को सुरक्षित महसूस करती। अनुज के दिए घाव भरने लगे थे। उसका मन करता पूछ ले कि क्या वह उससे शादी करेगा। लेकिन शंख का बार-बार यह कहना कि कोई कमिटमेंट नहीं करना चाहता, उसे रोक लेता। शंख के व्यवहार से कभी नहीं लगा कि वह उससे प्यार करता है। हां, दोस्त की तरह उसकी परवाह करता, उसे सलाह भी देता था और घंटों बातें भी करता था।
पापा ने कहा, “मैं बात करता हूं। हो सकता है वह टाइम पास कर रहा हो। और भी बहुत रिश्ते आ रहे हैं। शंख नहीं तो किसी और से बात चलाते हैं।”
“नहीं। मैं बात करूंगी पापा।” किसी और से मिलना या शादी करना… नहीं कर पाएगी वह अब।
“मैं जानती हूं तुम अभी किसी तरह की कमिटमेंट करने के लिए तैयार नहीं हो। पर मां-पापा को कुछ बताना होगा। उन्होंने एक और मैट्रिमोनियल साइट पर मेरा प्रोफाइल अपलोड कर दिया है।”
‘‘तुमसे मिलना मेरे जीवन की सबसे बड़ी खुशी है। तुमसे बात करके, तुमसे मिलकर बीते दिनों की कड़वाहट न जाने कहां गायब हो गई। बहुत लाइट फील करता हूं अब। लेकिन इस खूबसूरत दोस्ती को शादी के बंधन में जकड़ कर मैं खोना नहीं चाहता। मैं जानता हूं तुम मुझसे प्यार करने लगी हो। मैं भी तुमसे प्यार करता हूं, लेकिन एक दोस्त की तरह। मुझे उम्मीद है तुम समझोगी।’’
रीतिका ने उसके बाद कभी कुछ नहीं पूछा। दोस्ती और प्यार के बीच जो पतली रेखा होती है, उसके बारे में समझ चुकी है वह। वह न तो मुझे बांधकर रखना चाहता है, न खुद बंधकर रिश्ते में घुटन पैदा करना चाहता है। रीतिका समझती है वह घुटन क्या होती है।
दोनों रोज बात करते हैं, मिलते हैं। एक साथ खुशी महसूस करते हैं इसीलिए हर पल एंजॉय करते हैं। मैट्रिमोनियल साइट से पापा ही ने रीतिका का प्रोफाइल हटा दिया है। उन दोनों के परिवार वाले जान चुके हैं कि अलग रहते हुए भी दोनों साथ हैं।
- सुमना. बी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें